ส่วนที่ 1

การประกอบธุรกิจ

นโยบายและภาพรวมการประกอบธุรกิจ 

  1.1 ประวัติความเป็นมาและลักษณะการประกอบธุรกิจ

  บริษัทฯ เริ่มประกอบธุรกิจ ปี 2521 ในนาม “บริษัท โรงพยาบาลเอกชล จำกัด”
  ด้วยทุนจดทะเบียน 22 ล้านบาท โดย ดร.เอกพจน์ วานิช ผู้ก่อตั้งเป็นผู้มีวิสัยทัศน์อันกว้างไกล
  ที่เล็งเห็นถึงการพัฒนาและการขยายตัวด้านเศรษฐกิจในจังหวัดชลบุรี
  ครอบคลุมมายังพื้นที่ในเขตแถบชายฝั่งทะเลภาคตะวันออก
  ด้วยการตระหนักถึงสุขภาพของประชาชน และความต้องการใช้บริการโรงพยาบาลที่เพิ่มมากขึ้น
  การริเริ่มทางธุรกิจนี้จึงนับได้ว่า “โรงพยาบาลเอกชล”
  เป็นโรงพยาบาลเอกชนแห่งแรกในจังหวัดชลบุรี

  เมื่อปี 2524 ได้เปิดดำเนินการรับผู้ป่วยอย่างเป็นทางการ
  โดยมีจำนวนเตียงจดทะเบียนไว้รับผู้ป่วย 80 เตียง และเมื่อปี 2535 บริษัทฯ
  ได้นำหุ้นเข้าจดทะเบียนในตลาดหลักทรัพย์แห่งประเทศไทย โดยใช้ชื่อย่อหลักทรัพย์ “AHC”
  ต่อมาในปี 2537 บริษัทฯ ได้จดทะเบียนแปรสภาพเป็นบริษัทมหาชน ชื่อว่า “บริษัท
  โรงพยาบาลเอกชลจำกัด (มหาชน)” บริษัทฯ ได้เพิ่มทุนจดทะเบียนเป็น 125 ล้านบาท
  ต่อมาเมื่อปี 2549 บริษัทฯ ได้ขยายกิจการโดยเปิดโรงพยาบาลอีกสาขาหนึ่ง ภายใต้ชื่อ
  “โรงพยาบาลเอกชล 2”

  ปัจจุบันบริษัทฯ ดำเนินธุรกิจกลุ่มโรงพยาบาล ภายใต้ชื่อบริษัทโรงพยาบาลเอกชล จำกัด
  (มหาชน) โดยมีโรงพยาบาลเอกชล 1 ตั้งบนเนื้อที่ 12 ไร่ 3 งาน 87 ตารางวา
  มีจำนวนเตียงจดทะเบียนไว้รับผู้ป่วย 262 เตียง และภายใต้ชื่อโรงพยาบาลเอกชล 2 บนเนื้อที่
  15 ไร่ โดยมีจำนวนเตียงจดทะเบียนไว้รับผู้ป่วย 100 เตียง ให้บริการกลุ่มผู้ป่วยทั่วไป
  กลุ่มผู้ป่วยจากบริษัทประกัน กลุ่มลูกค้าคู่สัญญา และสำหรับโรงพยาบาลเอกชล 2
  จะรับกลุ่มลูกค้าประกันสังคมร่วมด้วย ทั้งสองโรงพยาบาลได้รับการรับรองคุณภาพระดับประเทศ
  HA (Hospital Accreditation) มีการให้บริการทางการแพทย์หลายสาขา
  เพื่อเพิ่มประสิทธิภาพการรักษาพยาบาลอย่างครบวงจร ทั้งการบริการผู้ป่วยนอกและผู้ป่วยใน
  โดยแพทย์ผู้เชี่ยวชาญเฉพาะทางและมีทีมพยาบาลพร้อมให้บริการ
  ทั้งเครื่องมือทางการแพทย์ที่ทันสมัย
  สามารถวิเคราะห์โรคที่มีความซับซ้อนได้อย่างละเอียดถูกต้องและรวดเร็ว

  1.2 วิสัยทัศน์, พันธกิจ และกลยุทธ์ในการดำเนินงานของบริษัท

วิสัยทัศน์ : เป็นโรงพยาบาลคุณภาพด้วยบริการสุขภาพที่เป็นเลิศ ภายในปี 2562

พันธกิจ :

1.  ให้บริการสุขภาพที่มีคุณภาพมาตรฐานทั้ง 4 ด้านครบวงจร

ให้การดูแลรักษาโรคที่มีความซับซ้อน ด้วยทีมแพทย์ผู้เชี่ยวชาญ บุคลากรที่มีคุณภาพ พร้อมด้วยเครื่องมือทางการแพทย์ และเทคโนโลยีที่ทันสมัย

ให้บริการโดยมุ่งเน้นการลดระยะเวลาการรอคอย 

1.3 การเปลี่ยนแปลงและพัฒนาการที่สำคัญ

ปี 2556

  - เมื่อวันที่ 18 พฤษภาคม 2556 ได้จดทะเบียนเพิ่มทุนของบริษัท จำนวน 25,000,000 หุ้น
  ทำให้บริษัทฯ มีหุ้นจดทะเบียนเพิ่มขึ้นเป็น 150,000,000 หุ้น

  - เดือนสิงหาคม โรงพยาบาลเอกชลได้เปิดให้บริการ “ศูนย์ห้องตรวจสวนหัวใจและหลอดเลือด
  (Catheterization Laboratory)” อย่างเป็นทางการเพื่อเพิ่มความแข็งแกร่ง
  และยกระดับความก้าวหน้าด้านบริการทางการแพทย์ ด้วยมูลค่าการลงทุนที่ค่อนข้างสูง
  แต่เป็นการยกระดับศักยภาพเข้าสู่การรักษาขั้นตติยภูมิอีกสาขาหนึ่ง
  ทำให้โรงพยาบาลเอกชลกลายเป็นโรงพยาบาลที่มีความพร้อมทางด้านศูนย์หัวใจ

ปี 2557

-   บริษัทฯ ได้ดำเนินการจัดหาเครื่องมือและอุปกรณ์ทางการแพทย์ที่ทันสมัย
    เพื่อรองรับการให้บริการและการวินิจฉัยที่มีคุณภาพ และมีประสิทธิภาพ อาทิ

  เครื่อง CT Scan ขนาด 128 Slices
  เป็นเครื่องมือที่ใช้เวลาในการตรวจด้วยระยะเวลาอันสั้น และผู้ป่วยได้รับรังสีน้อยที่สุด
  สามารถแสดงภาพได้ละเอียดถึง 128 ภาพ ในการสแกนผู้ป่วยเพียงรอบเดียว

  เครื่องเอ็กซเรย์ Digital Fluoroscopy เป็นเครื่องเอ็กซเรย์สำหรับการตรวจพิเศษทางรังสี
  โดยใช้ระบบควบคุมการทำงานจากระยะไกล (Remote Control) สามารถแสดงภาพได้แบบ
  Real - time

  เครื่องมือสลายต้อกระจกด้วยคลื่นความถี่สูง
  ทางสาขาจักษุวิทยาได้เพิ่มประสิทธิภาพการรักษาโดยการนำเครื่องมือแพทย์ที่สามารถสลายต้อกระจกแบบแนวตรงและแนวขวาง
  มีระบบป้องกันการยุบตัวของ cornea ทำให้ผลการผ่าตัดออกมาดี เป็นต้น

-   บริษัทฯ ได้มีการปรับปรุงพื้นที่เพื่อรองรับผู้มาใช้บริการให้ได้รับความสะดวกสบายเพิ่มมากขึ้น
    โดยที่โรงพยาบาลเอกชล ได้ทำการปรับปรุงขยายพื้นที่จอดรถบริเวณด้านข้างโรงพยาบาล
    และที่ โรงพยาบาลเอกชล 2 ทำการขยายและปรับปรุงพื้นที่จอดรถให้ผู้รับบริการ
    ซึ่งสามารถรองรับรถยนต์ได้มากกว่า 450 คัน
    ได้มีการปรับปรุงพื้นที่ภายในอาคารเพื่อรองรับการเพิ่มจำนวนเตียงผู้ป่วยวิกฤติ ICU เป็น 12
    เตียง นอกจากนี้ได้ปรับปรุง
    และขยายพื้นที่ทำงานของอาคารบริหารเพื่อรองรับจำนวนบุคลากรที่เพิ่มขึ้นอีกหนึ่งชั้น เป็นต้น

ปี 2558

  เมื่อวันที่ 26 – 30 ตุลาคม 2558
  ทางโรงพยาบาลเอกชลได้รับการตรวจประเมินระบบคุณภาพตามมาตรฐานสากล จากสถาบัน The
  Joint Commission International (JCI) จากสหรัฐอเมริกา
  โดยโรงพยาบาลเอกชลผ่านการรับรองคุณภาพแห่งแรก ในอำเภอเมือง จังหวัดชลบุรี

  โรงพยาบาลเอกชล ได้มีการปรับปรุงโครงสร้างภายในอาคารทั้งหมด
  โดยมุ่งเน้นเรื่องความปลอดภัย การป้องกันเหตุจากอัคคีภัย
  และเป็นระบบคุณภาพที่ได้มาตรฐานระดับสากล ทั้งด้านการดูแลรักษาผู้ป่วยและอาคารสถานที่
  โดยเริ่มจาก

  - แผนกฉุกเฉิน (ER) ที่ต้องมีการคัดแยกโซนผู้ป่วยติดเชื้อตั้งแต่แรกรับ
  เพื่อการตรวจเฉพาะรายโรค จึงได้มีการขยายพื้นที่ภายในแผนกฉุกเฉิน (ER)
  เพื่อรองรับจำนวนผู้ป่วยที่เพิ่มขึ้น ทั้งจากการได้รับบาดเจ็บรุนแรงจากอุบัติเหตุ
  และผู้ป่วยที่จำเป็นต้องควบคุมแยกไว้สังเกตอาการ ได้แก่ ผู้ป่วยที่เป็นภาวะโรคติดต่อรุนแรง
  หรือผู้ป่วยที่มีภาวะอาการรุนแรงถึงขั้นระบบทางเดินหายใจล้มเหลว
  แผนกฉุกเฉินของโรงพยาบาลเอกชลมีความพร้อมรองรับผู้ป่วยได้ตลอด 24 ชั่วโมง

- ในบริเวณพื้นที่ห้องตรวจผู้ป่วยนอก (OPD) มีการจัดห้องตรวจเพิ่ม
โดยแยกเป็นสัดส่วนของสาขาโรคต่างๆ ให้ชัดเจนมากขึ้น

- แผนกห้องผ่าตัด (OR) ได้มีการรื้อโครงสร้างเดิม และมีการปรับปรุงภายในแผนกใหม่ทั้งหมด
โดยการทยอยปิดพื้นที่เป็นส่วนๆ สำหรับการก่อสร้าง/ ปรับปรุง
แต่การดำเนินงานรองรับผู้ป่วยของแผนกห้องผ่าตัด (OR) ยังคงเป็นไปอย่างต่อเนื่อง

- แผนกผู้ป่วยวิกฤติ (ICU) มีการปรับปรุงห้องผู้ป่วยแยกเป็นรายห้อง
แบ่งโซนของผู้ป่วยที่เสี่ยงต่อการติดเชื้อ ด้วยภาวะภูมิคุ้มกันต่ำ
นอกจากนั้นยังได้เพิ่มสัดส่วนพื้นที่การแยกห้องพักรักษาผู้ป่วย เพื่อความเป็นส่วนตัวต่อคนไข้มากขึ้น

- แผนกห้องคลอดและทารกแรกเกิด (LR) มีการจัดโซนพื้นที่การรอคลอดให้กับมารดา
และการบริบาลทารกแรกเกิดให้เป็นระเบียบสัดส่วนยิ่งขึ้น โดยแยกเป็นเด็กป่วย
และเด็กทารกแรกเกิด

  นอกจากโครงสร้างด้านสถาปัตยกรรมภายใน ที่มีการตกแต่งใหม่ให้ดูเป็นระเบียบ สะอาด
  ตามสุขลักษณะแล้ว โครงสร้างภายนอก ได้มีการปรับปรุงเช่นกัน อาทิ สถานที่จอดรถผู้ใช้บริการ
  ได้มีการทุบกำแพงส่วนด้านข้างทางเข้าโรงพยาบาล และเทพื้นคอนกรีตปรับระดับ
  เพื่อปรับทัศนียภาพให้พื้นที่จอดรถดูโปร่งและเป็นระเบียบ
  สะดวกต่อการใช้งานและดูแลรักษาความปลอดภัย มีการตกแต่งสวนหย่อมใหม่ภายในโรงพยาบาล
  ให้ดูร่มรื่นเป็นระเบียบ สวยงาม เหมาะแก่เป็นที่พักผ่อนหย่อนใจของญาติผู้ป่วยและผู้มาเยือน

  นอกจากการดำเนินงานด้านโครงสร้างอาคารและสถานที่แล้ว
  ยังได้จัดหาเครื่องมือและอุปกรณ์ทางการแพทย์ที่ทันสมัย มีการตรวจวัดความเที่ยงตรง
  และความพร้อมในการใช้งานที่ได้มาตรฐานคุณภาพระดับสากล
  เพื่อสร้างความปลอดภัยและคุณภาพในการดูแลรักษาต่อผู้มาใช้บริการ

1.4 รางวัลที่ได้รับและระบบมาตรฐานการรับรองคุณภาพโดยสถาบัน องค์กรต่างๆ

ปี 2556

  - บริษัท โรงพยาบาลเอกชล จำกัด (มหาชน) ได้รับคัดเลือกจากนิตยาสาร Forbes Asia
  ให้เข้าไปอยู่ในทำเนียบสุดยอด 200 บริษัทขนาดกลาง และขนาดเล็กในภูมิภาคเอเชียแปซิฟิก
  ที่มีรายได้ประจำปีระหว่าง 5-1,000 ล้านเหรียญสหรัฐ อัตราผลตอบแทนผู้ถือหุ้น (ROE)
  และอัตรากำไรสุทธิก่อนภาษี (Pretax Margin) เฉลี่ยไม่ต่ำกว่า 10% ในช่วง 5 ปีที่ผ่านมา
  ยอดขายและกำไรสุทธิต่อหุ้นมีการเติบโตในช่วง 1 ปี และ 3 ปีล่าสุด
  และอัตราส่วนหนี้สินต่อทุนไม่เกิน 0.75 เท่า

  - โรงพยาบาลเอกชล
  ได้รับรางวัลความเชื่อถือความเป็นเลิศด้านห้องปฏิบัติการประเภทห้องปฏิบัติการตรวจสุขภาพคนงานที่จะไปทำงานต่างประเทศ
  ระดับเพชร (Diamond Award) ประจำปี 2556 จากกรมวิทยาศาสตร์การแพทย์
  กระทรวงสาธารณสุข

  - ได้รับรางวัลจากสำนักงานทรัพยากรและความมั่นคงของมนุษย์จังหวัดชลบุรี
  ด้านการสนับสนุนให้คนพิการมีงาน เพื่อช่วยเหลือสังคมและหาอาชีพให้คนมีงานทำ

ปี 2557

  - โรงพยาบาลเอกชล และโรงพยาบาลเอกชล 2 ได้รับการรับรองคุณภาพระดับประเทศ
  (Hospital Re-accreditation) จาก Healthcare Accreditation Institute
  (Public Organisation) ซึ่งต้องมีการประเมินติดตามระบบคุณภาพอย่างสม่ำเสมอทุกปี

  - เพื่อเป็นการสร้างความมั่นใจในมาตรฐานคุณภาพการบริการ ทั้งโรงพยาบาลเอกชล
  และโรงพยาบาลเอกชล 2 ได้รับรางวัล Hospital Quality Award ระดับ Gold จาก
  International Assurance Co., Ltd.
  ซึ่งเป็นรางวัลการดำเนินงานของโรงพยาบาลที่ได้ให้บริการแก่ลูกค้าเป็นอย่างดี

ปี 2558

  - โรงพยาบาลเอกชล ได้รับการรับรองคุณภาพระดับสากล
  ซึ่งเป็นโรงพยาบาลแห่งแรกในอำเภอเมืองชลบุรี ที่ผ่านการรับรองมาตรฐานระดับสากล จาก
  The Joint Commission International (JCI)
  ในด้านความปลอดภัยและคุณภาพสถานพยาบาลทั้งระบบ

  - เมื่อวันที่ 11 สิงหาคม 2558 โรงพยาบาลเอกชล
  ได้รับรางวัลปฏิบัติตามพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550
  และที่แก้ไขเพิ่มเติม (ฉบับที่ 2) พ.ศ.2556 ประจำปี 2558

  - โรงพยาบาลเอกชล 2 ได้รับรางวัล Muang Thai Life Assurance MODERN Hospital
  Award 2015 ประเภทการบริหารจัดการทางการแพทย์ ดีเด่น จากบริษัท เมืองไทยประกันชีวิต
  จำกัด (มหาชน)

1.5 โครงสร้างการถือหุ้นของกลุ่มบริษัท

บริษัทฯ ไม่มีบริษัทย่อยหรือบริษัทร่วม จึงไม่มีข้อมูลในหัวข้อดังกล่าว

1.6 ความสัมพันธ์กับกลุ่มธุรกิจของผู้ถือหุ้นใหญ่

บริษัทฯ ไม่มีความสัมพันธ์กับกลุ่มธุรกิจของผู้ถือหุ้นรายใหญ่

2. ลักษณะการประกอบธุรกิจ

2.1 ภาวะการตลาดและการแข่งขัน

ท่ามกลางภาวะเศรษฐกิจที่ซบเซา และสภาพคล่องต่ำ ธุรกิจโรงพยาบาลยังสามารถเติบโตได้ดี
โรงพยาบาลขนาดใหญ่ในกรุงเทพ ยังสนใจที่จะขยายสาขา
หรือเข้าซื้อโรงพยาบาลขนาดเล็กในต่างจังหวัด
หรือส่วนใหญ่ยังมีแผนที่จะเดินหน้ารุกขยายไปต่างประเทศมากขึ้น
จุดเด่นของโรงพยาบาลเอกชนของไทย คือ มีมาตรฐานการรักษาที่ดี
เมื่อเปรียบเทียบกับประเทศอื่นๆ และมีอัตราค่ารักษาพยาบาลที่ถูกกว่า
หรือค่าใช้จ่ายที่ต่ำกว่าหลายประเทศในภูมิภาค

ลูกค้าจากต่างประเทศ มีผลกระทบเพียงชั่วคราวจากเหตุการณ์วางระเบิดก่อความไม่สงบ
ซึ่งเกิดในใจกลางกรุงเทพฯ กลุ่มลูกค้าหลักยังเป็นลูกค้ากลุ่มอาหรับ สหรัฐอเมริกา ญี่ปุ่น และจีน
ส่วนประเทศอื่นที่มีจำนวนลูกค้าลดลงระดับหนึ่ง คือคนไข้จากประเทศรัฐเซีย
ที่มีปัญหาวิกฤติทางเศรษฐกิจ กลุ่มลูกค้าระดับบนจะใช้บริการกับโรงพยาบาลขนาดใหญ่ในกรุงเทพฯ
ซึ่งเป็นผู้ป่วยที่มีภาวะของโรคซับซ้อนและอาการโรคที่รุนแรง
ต้องการใช้บริการเทคโนโลยีที่ทันสมัยระดับสูง
พร้อมทีมแพทย์ที่มีความชำนาญเฉพาะทางซึ่งสำเร็จการศึกษาจากมหาวิทยาลัยแพทย์ทั้งในประเทศ
และผ่านการรับรองการอบรมมาจากต่างประเทศ

แน่นอนว่า การแข่งขัน ในธุรกิจการให้รักษาพยาบาลยังมีพื้นที่ให้กับโรงพยาบาลเอกชนอื่นๆ
ก้าวเข้ามา ทั้งนี้ เพื่อให้ลูกค้าได้เพิ่มทางเลือกในการเข้ารักษาได้สะดวกสบาย
โดยสามารถเข้าพบแพทย์ได้เร็วขึ้น สามารถเลือกราคาที่เหมาะสมกับเศรษฐกิจของตนเอง
ลูกค้าบางรายอาจจะเลือกโรงพยาบาล เพราะมั่นใจในศักยภาพของแพทย์ สำหรับลูกค้ากลุ่มผู้สูงอายุ
โรงพยาบาลเอกชลได้ศึกษาพฤติกรรมการบริการ และให้บริการตามความคาดหวังของลูกค้าว่า
ลูกค้ากลุ่มนี้ไม่ได้สนใจเรื่องเทคโนโลยีที่ล้ำสมัย
แต่จะให้ความสำคัญในเรื่องคำพูด/ท่าทางการแสดงออกของแพทย์ที่ให้การรักษา
หรือบุคลากรทางการแพทย์ที่ให้บริการ ต้องแสดงถึงความห่วงใย
และความเอาใจใส่ต่อกลุ่มลูกค้าผู้สูงอายุนี้ อย่างไรก็ตามสภาพของสิ่งแวดล้อมที่อยู่ใกล้ธรรมชาติ
ร่วมกับสิ่งอำนวยความสะดวกที่ทันสมัย จะสร้างบรรยากาศที่รู้สึกถึงความอบอุ่นให้เช่นกัน

ถึงแม้ว่าในปัจจุบันเครือข่ายโรงพยาบาลใหญ่อื่นๆ ได้เข้ามาแข่งขันในจังหวัดชลบุรีเพิ่มขึ้น
ซึ่งจะทำให้เกิดประโยชน์แก่ผู้บริโภคที่จะมีทางเลือกในการรักษา
การเข้ามาของโรงพยาบาลเครือข่ายอื่นๆ นั้น
ก็เหมือนธุรกิจทั่วไปเมื่อกลุ่มผู้บริโภคเพิ่มขึ้นก็จะมีช่องทางของธุรกิจใหม่ๆ เกิดขึ้นตามมา
แต่โรงพยาบาลเอกชลจะคงยึดมั่นที่จะเน้นในเรื่องคุณภาพ
และการดำเนินงานภายใต้จรรยาบรรณแพทย์

โรงพยาบาลเอกชล มีการพัฒนากลยุทธ์ เพื่อดึงดูดอุตสาหกรรมการท่องเที่ยวเชิงสุขภาพ
บริษัทให้ความสำคัญกับการรักษาพยาบาลที่มีคุณภาพ
และเป็นโรงพยาบาลเอกชนแห่งแรกในเขตอำเภอเมืองชลบุรีที่
ได้รับการรับรองระบบคุณภาพตามมาตรฐานระดับสากล Joint Commission International
(JCI) จากสหรัฐอเมริกา และได้รับการรับรองมาตรฐานคุณภาพโรงพยาบาล Hospital
Accreditation (HA) จากสถาบันรับรองคุณภาพสถานพยาบาล (องค์กรมหาชน) หรือ สรพ.

สำหรับจุดแข็งของโรงพยาบาล คือ ทีมแพทย์ที่มีประสบการณ์
และความเชี่ยวชาญเฉพาะทางหลายสาขา
ทางโรงพยาบาลได้เพิ่มคลินิกตรวจผู้ป่วยนอกอีกหลายห้องตรวจ เพื่อรองรับปริมาณผู้ป่วยนอก
ที่เพิ่มขึ้นต่อวัน สำหรับการบริการผู้ป่วยใน ด้วยสภาพของการก้าวสู่สังคมผู้สูงอายุ
ความรุนแรงของโรค รวมทั้งโรคเรื้อรังที่ผู้ป่วยมีสถิติการเข้ามารักษาพยาบาลมากขึ้น
ด้วยภาวะของวัยผู้สูงอายุ ที่จะมีปริมาณเข้า และ ออกอยู่เสมอๆ
ทางโรงพยาบาลได้เพิ่มจำนวนเตียงสำหรับแผนกผู้ป่วยวิกฤติ ICU (Intensive Care Unit)
และจำนวนเตียงของแผนกผู้ป่วยวิกฤติด้านโรคหัวใจ CCU (Coronary Care Unit)
เพื่อการดูแลรักษาอย่างปลอดภัย

กลุ่มเป้าหมาย

สำหรับลูกค้าที่มาใช้บริการที่โรงพยาบาล คือ ผู้ป่วยที่อยู่ในเขตจังหวัดชลบุรี
และจังหวัดใกล้เคียงอื่นๆ ในภาคตะวันออก ด้วยประชากรในจังหวัดชลบุรีที่เพิ่มขึ้น
และประชากรแฝงที่มากับการขยายนิคมอุตสาหกรรมหลายแห่ง กลุ่มลูกค้าส่วนใหญ่ คือ
ประชาชนคนไทย คนต่างชาติมีเพียง 1% ที่มารับบริการด้านความงาม ซึ่งเป็นผลดีกับธุรกิจอื่น เช่น
การท่องเที่ยว หรือการโรงแรม เนื่องจากโรงพยาบาลเอกชลจะเน้นที่การดูแล
วิเคราะห์และการรักษาพยาบาลมากกว่าการตลาดของการดูแลภาพลักษณ์ หรือบริการเสริมความงาม

นอกจากนี้ โรงพยาบาลยังมีสัญญากับภาคธุรกิจกลุ่มต่างๆ อาทิ
บริษัทคู่สัญญาทั่วไปที่ประกอบธุรกิจทางการค้า /บริษัทประกันชีวิต /บริษัทประกันภัย
อีกทั้งโรงพยาบาลเอกชล 2 ได้ลงนามในสัญญาโครงการรับผู้ป่วยประกันสังคม
กับสำนักงานประกันสังคมด้วย

2.2 การจัดหาผลิตภัณฑ์หรือบริการ

(ก) ลักษณะการจัดให้ได้มาซึ่งผลิตภัณฑ์เพื่อจำหน่าย

  1. ปริมาณและความสามารถให้บริการ ณ 31 ธันวาคม

  ---------------------------------- ------------ ------------ -----------
  ผู้ป่วยใน                             2558         2557         2556

  จำนวนเตียงจดทะเบียน                  362          362          362

  ผู้ป่วยนอก                            2558         2557         2556

  ความสามารถให้บริการต่อวัน (คน)         1,772        1,772        1,772
  ---------------------------------- ------------ ------------ -----------

2. วัตถุดิบและผู้จำหน่ายวัตถุดิบ

  วัตถุดิบที่สำคัญในธุรกิจโรงพยาบาล ประกอบด้วย ยา เวชภัณฑ์ และอุปกรณ์เครื่องมือแพทย์
  บริษัทได้บริหารจัดการระบบการสำรองคงคลังอย่างมีประสิทธิภาพ
  ตลอดจนมีนโยบายในการบริหารการจัดซื้อ โดยมีการประเมินคุณสมบัติของผู้ขาย
  ประเมินคุณภาพของสินค้าให้เหมาะสมกับราคาและตรงความต้องการของบริษัท
  รวมทั้งตรวจสอบกระบวนการขนส่งสินค้าตั้งแต่ต้นทางจนมาถึงปลายทาง
  ว่ามีความปลอดภัยและโรงพยาบาลได้รับสินค้าตรงตามที่ตกลงไว้

(ข) ผลกระทบจากกระบวนการผลิตต่อสิ่งแวดล้อม

ผลกระทบต่อสิ่งแวดล้อม

  บริษัทให้ความสำคัญต่อการอนุรักษ์พลังงาน สิ่งแวดล้อมและทรัพยากรธรรมชาติ
  โดยนำลงสู่นโยบายของบริษัทในการส่งเสริมให้พนักงานมีส่วนร่วมในการอนุรักษ์พลังงาน
  สิ่งแวดล้อมและทรัพยากรธรรมชาติ ในรูปแบบกิจกรรมเพื่อความรับผิดชอบต่อสังคม (CSR)
  ทั้งนี้เพื่อความปลอดภัยต่อชุมชนโดยรวม นอกเหนือจากการต้องปฏิบัติให้เป็นไปตามกฎ ระเบียบ
  และข้อบังคับของภาครัฐ ทั้งในเรื่องการบำบัดน้ำเสียก่อนปล่อยลงสู่แหล่งน้ำธรรมชาติ
  การเพิ่มพื้นที่สีเขียวในโรงพยาบาลเพื่อลดมลพิษในอากาศ
  การอนุรักษ์ป่าชายเลนด้านหลังโรงพยาบาลซึ่งมีความสำคัญต่อระบบนิเวศน์ให้คงสภาพสมบูรณ์ตามธรรมชาติ
  การลดการใช้พลังงานไฟฟ้าภายในโรงพยาบาล เช่น การติดตั้ง Chiller
  ที่มีประสิทธิภาพสูงในระบบปรับอากาศของอาคารที่ให้บริการผู้ป่วย เพื่อลดปริมาณการใช้ไฟฟ้าลง
  ส่งเสริมให้พนักงานประหยัดการใช้ไฟฟ้าแสงสว่างเท่าที่จำเป็นต่อการปฏิบัติ

  หน้าที่เท่านั้น นอกจากนี้
  โรงพยาบาลยังให้ความสำคัญต่อการนำสารเคมีเข้ามาใช้ในโรงพยาบาลอีกด้วย
  โดยสารเคมีทุกชนิดที่นำมาใช้จะต้องเป็นไปเพื่อความจำเป็นและมีเอกสารข้อมูลความปลอดภัยสารเคมี
  (Material Safety Data Sheet : MSDS) จากผู้ผลิตและ/หรือ
  หน่วยงานภาครัฐที่เชื่อถือได้ ระบุวิธีการใช้ ความเป็นอันตรายของสารเคมี
  และมีวิธีการกำจัดที่ถูกต้อง กำกับมาด้วยทุกครั้ง

2.3 งานที่ยังไม่ส่งมอบ

-ไม่มี-

3. ปัจจัยความเสี่ยง

3.1 สภาพทางเศรษฐกิจ

นักวิเคราะห์เศรษฐกิจสถาบันหนึ่งกล่าวว่า “เศรษฐกิจของไทยในปี 2558 อัตราการขยายตัวอยู่ที่
3.0% - 3.5%” เนื่องจากการฟื้นตัวของเศรษฐกิจยังคงอ่อนแอและเป็นไปอย่างล่าช้า
ภาพรวมของเศรษฐกิจโลกในช่วงครึ่งปีหลังยังคงมีความเปราะบาง เกิดเหตุการณ์สั้นๆ
หลายครั้งที่มีผลต่อปัจจัยลบที่เข้ามาแทรกแซง เช่น ในไตรมาสที่ 3
มีผลกระทบจากการระบาดไวรัสเมอร์ส (MERS) และเหตุระเบิดที่สี่แยกราชประสงค์
ซึ่งเป็นเหตุการณ์ที่สะเทือนใจคนไทยและสายตาคนทั่วโลก นอกจากนี้
ผลกระทบจากสถานการณ์ความไม่สงบทางการเมืองในประเทศตั้งแต่ปี 2557
รวมทั้งวิฤตการณ์ทางการเงินในต่างประเทศก็มิได้ลดน้อยลง
ปัจจัยลบเหล่านี้เมื่อรวมกับภาวะเศรษฐกิจไทยและกำลังซื้อในประเทศที่ชะลอตัว
จึงมีผลต่อการตัดสินใจของผู้รับบริการ ซึ่งหากไม่มีภาวะอาการโรคที่ฉุกเฉินรุนแรง
ค่าใช้จ่ายในการรักษาพยาบาลที่ไม่จำเป็นก็จะถูกผลักเป็นภาระการตัดสินใจอันดับสุดท้าย ในขณะที่
ผู้ป่วยจากต่างประเทศที่ยังมีความกังวลในด้านความปลอดภัยก็ชะลอการเดินทางมารักษาพยาบาลในประเทศไทย

นอกจากนี้ เศรษฐกิจของประเทศลูกค้าหลักที่เข้ามาใช้บริการในประเทศไทย ได้แก่ สหรัฐอเมริกา
ยุโรป และญี่ปุ่น ยังคงอยู่ในสภาวะถดถอยตลอดระยะเวลาหลายปีที่ผ่านมา ในขณะที่
นโยบายของภาครัฐในการกระตุ้นเศรษฐกิจของประเทศจีน ทำให้เกิดการขยายตัวได้ดี
แต่เนื่องจากจีนมีประชากรเป็นจำนวนมาก การค้าขายกับลูกค้ากลุ่มนี้
จึงจำเป็นต้องจัดลำดับสถานะทางการเงินของลูกค้า เพื่อให้การบริการที่เหมาะสม อย่างไรก็ตาม
ปัญหาด้านเศรษฐกิจโลกในภาพรวมยังไม่มั่นคง เนื่องจากในปีนี้
สหรัฐอเมริกาเป็นประเทศเดียวในกลุ่มประเทศอุตสาหกรรมหลักที่เศรษฐกิจมีการฟื้นตัวอย่างชัดเจน
จึงสะท้อนให้เห็นว่า เศรษฐกิจโลกซึ่งมีผลต่อปัจจัยลบจากภายนอก
เป็นส่วนสำคัญในการตัดสินใจของลูกค้าที่เดินทางเข้ารับการรักษาพยาบาลในประเทศไทย

อย่างไรก็ตาม
เหตุการณ์ความไม่สงบที่เกิดขึ้นที่สี่แยกราชประสงค์ซึ่งเป็นศูนย์กลางทางธุรกิจของประเทศในเดือนสิงหาคม
2558 และก่อให้เกิดความกังวลด้านความปลอดภัยของประเทศนั้น
ไม่มีผลกระทบต่อโรงพยาบาลเอกชลและเครือข่ายซึ่งตั้งอยู่ในเขตพื้นที่ต่างจังหวัด

ผู้ป่วยที่มารักษาที่โรงพยาบาลเอกชล ส่วนใหญ่เป็นคนไทย หรือคนท้องถิ่นทั้งจากจังหวัดชลบุรี
และแถบภูมิลำเนาในจังหวัดใกล้เคียง โดยใน 3 ไตรมาสแรกมีจำนวน
ผู้มารักษาพยาบาลยังคงเป็นไปตามเป้าหมาย โรงพยาบาลได้มีการจัดกิจกรรม
และโครงการที่เน้นการตลาดในเชิงรุก เพื่อดึงดูดให้ผู้มาใช้บริการเพิ่มขึ้น ในเดือนสิงหาคม ถึง
กันยายน 2558
โรงพยาบาลได้ปรับปรุงอาคารของโรงพยาบาลทั้งพื้นที่บริการผู้ป่วยและอุปกรณ์เครื่องมือทางการแพทย์ต่างๆ
โดยเฉพาะอย่างยิ่งในแผนกห้องผ่าตัดและแผนกผู้ป่วยวิกฤติ
เพื่อให้ทันสมัยและมีประสิทธิภาพในการรักษาพยาบาลยิ่งขึ้น
การขยายและปรับปรุงพื้นที่บริการในอาคารใหม่ ดำเนินการแล้วเสร็จในเดือนตุลาคม 2558
ทำให้โรงพยาบาลสามารถเปิดห้องตรวจในคลินิกต่างๆ เพิ่มขึ้น
ผู้มารับบริการจึงได้รับความสะดวกรวดเร็วและลดระยะเวลารอคอยลง นอกจากนี้
โรงพยาบาลได้ย้ายพื้นที่ปฏิบัติงานของหน่วยงานสนับสนุนกลุ่มสำนักงานบางส่วนเพื่อเปิดสัดส่วนของพื้นที่บริการผู้ป่วยให้ต่อเนื่อง
เพื่อให้การบริหารงานด้านการพยาบาลและการควบคุมคุณภาพด้านความปลอดภัยของผู้ป่วยเป็นไปอย่างมีประสิทธิภาพยิ่งขึ้น
ลดความแออัดของพื้นที่หน่วยงานสนับสนุนอันเนื่องจากจำนวนบุคลากรที่เพิ่มขึ้น
เป็นการส่งเสริมให้องค์กรมีบรรยากาศปลอดโปร่งในการทำงาน อย่างไรก็ตาม
จำนวนพื้นที่บริการผู้ป่วยที่ให้บริการได้น้อยลงเนื่องจากการปิดปรับปรุงมีผลทำให้รายได้การรักษาพยาบาลผู้ป่วยในลดลงในช่วงเวลาดังกล่าว

3.2 ความเสี่ยงจากความไม่แน่นอนในนโยบายของภาครัฐ

  เป็นที่ตระหนักว่า ประชากรไทยกำลังก้าวเข้าสู่สังคมผู้สูงอายุ
  ประเทศไทยควรเตรียมรับด้วยการปฏิรูประบบสวัสดิการให้มีความมั่นคง
  และมีความยั่งยืนทางการเงิน ผู้สูงอายุมีความเสี่ยงด้านสุขภาพและไม่สามารถทำงานได้
  จึงไม่มีรายได้ หรือทำงานได้น้อยลงจึงมีรายได้ลดลงเช่นกัน

  การเข้าสู่สังคมผู้สูงวัย
  มีผลกระทบอย่างกว้างขวางและกลายเป็นการหดตัวของกำลังแรงงานในอนาคต
  ความเหลื่อมล้ำในสังคมที่มีผู้สูงวัยจำนวนมาก
  โดยเฉพาะในกรณีที่ไม่ได้เตรียมความพร้อมด้านการออม
  จะเป็นความเสี่ยงต่อด้านการคลังของประเทศ เพราะฐานภาษีที่แคบลง
  ขณะที่ภาระงบประมาณของระบบบำนาญ และกองทุนประกันสังคมสูงขึ้น
  ภาครัฐจึงควรเร่งรีบรับการแก้ไขปัญหา เพราะค่าใช้จ่ายในการรักษาพยาบาล
  จากสิทธิประกันสังคมเพิ่มขึ้นทุกปี ถึงแม้จะมีการเปลี่ยนระบบหลักแบบเหมาจ่าย
  แล้วเพิ่มเบี้ยประกันตนให้โรงพยาบาลภาคเอกชนแล้วก็ตาม
  ในการลงนามสัญญากับกองทุนประกันสังคมทุกปีนั้นสาระสำคัญด้านกฎหมายของสัญญา
  จะมีเงื่อนไขเปลี่ยนแปลง ให้โรงพยาบาลภาคเอกชนร่วมรับผิดชอบค่าใช้จ่ายที่เพิ่มขึ้นเสมอ ดังนั้น
  ความไม่เสถียรในสาระสำคัญของสัญญาจากภาครัฐที่ควรให้โรงพยาบาลภาคเอกชนได้มีส่วนร่วมรับรู้ก่อนการลงนามในสัญญา
  เป็นปัญหาตกค้างมาโดยตลอด ดังนั้น ในแต่ละปีปริมาณโรงพยาบาลเอกชน
  ที่เข้าร่วมโครงการก็จะลดจำนวนลงเรื่อยๆ
  เพราะไม่สามารถแบกรับภาระความเสี่ยงในเรื่องของต้นทุนได้
  ซึ่งเป็นสัญญาณเตือนไปยังสำนักงานประกันสังคมให้เร่งหาทางออกของปัญหาดังกล่าว

3.3 ความเสี่ยงจากการขาดแคลนบุคลากร

  จากการขยายตัวของธุรกิจโรงพยาบาลเอกชนในประเทศไทย
  ซึ่งทำให้ความต้องการในการจ้างแพทย์และพยาบาลในภาคเอกชน
  มีเพิ่มมากขึ้นและจะนำมาซึ่งการถ่ายโอนบุคลากรการแพทย์
  และพยาบาลวิชาชีพจากภาครัฐเข้าสู่ภาคเอกชนมากขึ้นด้วย
  ขณะนี้พยาบาลวิชาชีพมีภาวะขาดแคลนอย่างหนัก การผลิตแพทย์และพยาบาล
  จึงเป็นประเด็นหลักที่ต้องมีการปรับเปลี่ยน ในขณะที่สังคมผู้สูงวัยกำลังเพิ่มขึ้น
  อันเป็นผลมาจากความก้าวหน้าด้านวิทยาศาสตร์ทางการแพทย์ องค์ความรู้ทางด้านโภชนาการ
  ทำให้คนมีอายุยืนยาว ขณะที่สังคมอุตสาหกรรมทำให้ครอบครัวมีขนาดเล็กลง อัตราการเกิดน้อยลง
  ปัญหาคือ ทรัพยากรด้านสุขภาพของประเทศมีอยู่อย่างจำกัด
  การผลิตบุคลากรทางการแพทย์และพยาบาลเกือบทั้งหมดอยู่ในภาครัฐ
  แต่ภาครัฐยังขาดการส่งเสริมและไม่อนุมัติให้ภาคเอกชนผลิตบุคลากรดังกล่าว ดังนั้น
  นโยบายของภาครัฐ ที่จะให้ประเทศไทย เป็นศูนย์กลางสุขภาพนานาชาติ
  แต่รัฐมิได้ส่งเสริมให้ภาคเอกชนเตรียมความพร้อมในด้านนี้
  ปัญหาการขาดแคลนบุคลากรในส่วนนี้จะรุนแรงเพิ่มขึ้นอีก

  โรงพยาบาลเอกชลตั้งอยู่ในทำเลที่ดีของจังหวัดชลบุรี ซึ่งเป็นศูนย์กลางของเศรษฐกิจอุตสาหกรรม
  ตั้งอยู่ไม่ไกลจากนิคมอุตสาหกรรมหลายแห่ง และอยู่ในรัศมีพื้นที่ที่ใกล้กับท่าเรือแหลมฉบัง
  รวมทั้งเป็นศูนย์กลางการแพทย์ การศึกษาและการเงินของมหาวิทยาลัยภาครัฐ
  การแก้ไขปัญหาการขาดแคลนบุคลากรสายวิชาชีพนั้น
  โรงพยาบาลเอกชลได้ให้การสนับสนุนทางด้านการศึกษาแก่คณะพยาบาลอย่างสม่ำเสมอ เช่น
  การมอบเงินทุนการศึกษา
  การจัดบุคลากรของโรงพยาบาลเข้ารับการอบรมกับมหาวิทยาลัยภาครัฐเพื่อการพัฒนาความรู้ให้ทันสมัยอย่างต่อเนื่อง
  ในขณะเดียวกัน
  โรงพยาบาลเอกชลได้มีโครงการให้ทุนแก่นักเรียนพยาบาลร่วมกับโรงพยาบาลภาครัฐ
  เพื่อช่วยบรรเทาปัญหาการขาดแคลนบุคลากรพยาบาลอีกทางหนึ่ง

  ถึงแม้ปัญหาการขาดแคลนบุคลากรทางการแพทย์ จะได้รับการเติมเต็มมากขึ้นเป็นรูปธรรม
  ดังจะเห็นได้จากจำนวนบุคลากรทางการแพทย์ที่ผลิตได้เพิ่มขึ้น แต่ยังพบว่า
  ปัญหาของภาวะโรคมีความยาก และมีโรคซับซ้อนมากขึ้น
  จึงมีความจำเป็นต้องได้รับการรักษาจากแพทย์ผู้เชี่ยวชาญเฉพาะทางเพิ่มมากขึ้น ดังนั้น
  ปัญหาความเสี่ยงในการสรรหาบุคลากรทางด้านการแพทย์จึงยังคงมีอย่างต่อเนื่องและเป็นปัญหาเรื้อรังระดับหนึ่ง

4. ทรัพย์สินที่ใช้ในการประกอบธุรกิจ

  ---------------------------------- --------------- --------------------------------- ------------------ ----------------------------
  รายการ                             มูลค่าตามบัญชีสุทธิ   ลักษณะกรรมสิทธิ์                                         วงเงินของภาระหลักประกันทรัพย์สิน

  ที่ดิน                                40,160,300      ส่วนหนึ่งใช้เป็นหลักประกันเบิกเงินเกินบัญชี                      30 ล้านบาท

  อาคารและส่วนประกอบ                  239,587,896                                                          

  ที่ดิน                                48,000,000                                                           300 ล้านบาท

  อาคารและส่วนประกอบ                  299,611,331     ใช้เป็นหลักประกันเงินกู้ยืม                                  

  งานระหว่างก่อสร้างและติดตั้ง             780,060                                                              

  เครื่องมือและอุปกรณ์ทางการแพทย์          112,729,452     เป็นของบริษัท                                           -

  อุปกรณ์สำนักงานและเครื่องตกแต่งและติดตั้ง   29,439,964      เป็นของบริษัท                                           -

  ยานพาหนะ                           8,667,240       เป็นของบริษัท                                           -

  งานระหว่างก่อสร้างและติดตั้ง             2,684,506       เป็นของบริษัท                                           -

  รวม                                781,660,749                                                          
  ---------------------------------- --------------- --------------------------------- ------------------ ----------------------------

5. ข้อพิพาททางกฎหมาย

บริษัทฯ ไม่มีข้อพิพาททางกฎหมายที่มีผลกระทบด้านลบต่อสินทรัพย์ของบริษัทฯ ที่มีมูลค่าสูงกว่าร้อยละ
5 ของส่วนของผู้ถือหุ้น ณ วันที่ 31 ธันวาคม 2558

6. ข้อมูลทั่วไปและข้อมูลสำคัญอื่นๆ

ชื่อบริษัท : บริษัท โรงพยาบาลเอกชล จำกัด (มหาชน)

เลขทะเบียนบริษัท : บมจ.0107537001064

ประเภทธุรกิจ : โรงพยาบาลเอกชน

ทุนจดทะเบียน : 150 ล้านบาท ทุนจดทะเบียนชำระแล้ว 149,909,264 บาท

จำนวนหุ้นสามัญ : 149,909,264 หุ้น ราคาที่ตราไว้หุ้นละ 1 บาท

ที่ตั้งบริษัท : 68/3 หมู่ที่ 2 ถนนพระยาสัจจา ตำบลบ้านสวน อำเภอเมือง จังหวัดชลบุรี 20000

โทรศัพท์ 0-3827-3840-7, 0-3893-9999

โทรสาร 0-3827-3848

เว็บไซต์ : www.aikchol.com

แผนกทะเบียนหุ้น : โทรศัพท์ 0-3893-9999 ต่อ 1126, โทรสาร 0-3827-3848

E-mail : ir@aikchol.com, kullanit@aikchol.com

ข้อมูลที่สำคัญอื่น

ปีที่จดทะเบียนใน

ตลาดหลักทรัพย์แห่ง

ประเทศไทย : 10 มกราคม 2535

ชื่อย่อหลักทรัพย์ : AHC

รอบปีบัญชี : 1 มกราคม – 31 ธันวาคม

บุคคลอ้างอิง

นายทะเบียนหลักทรัพย์ : บริษัท ศูนย์รับฝากหลักทรัพย์ (ประเทศไทย) จำกัด

62 อาคารตลาดหลักทรัพย์แห่งประเทศไทย ถนนรัชดาภิเษก

แขวงคลองเตย เขตคลองเตย กรุงเทพฯ 10110

โทรศัพท์ 0-2229-2888, โทรสาร 0-2359-1259

เว็บไซต์ www.tsd.co.th

ผู้สอบบัญชี : บริษัท สอบบัญชีธรรมนิติ จำกัด

 267/1 ถนนประชาราษฎร์ สาย 1 แขวงบางซื่อ เขตบางซื่อ 

 กรุงเทพฯ 10800,โทรศัพท์ 0-2587-8080,โทรสาร 0-2586-0301 

เว็บไซต์ www.dharmniti.co.th

ที่ปรึกษากฎหมาย : บริษัท ที่ปรึกษากฎหมายสากล จำกัด

อาคาร สาทรซิตี้ ทาวเวอร์ ชั้น 18

  เลขที่ 175 ถนนสาทรใต้ แขวงทุ่งมหาเมฆ เขตสาทร กรุงเทพฯ 10120

  โทรศัพท์ 0-2679-6005, 0-2679-6015

โทรสาร 0-2679-6041, 0-2679-6042